**SYNG TRO!
Salmeboken i konfirmasjonstiden**Undervisningsopplegg ([www.norsksalmebok.no/syngtro](http://www.norsksalmebok.no/syngtro))

Av Sindre Eide

 **TITTEL**

**Gudstjenesteverksted med konfirmanter**

**HVA VIL VI MED OPPLEGGET**

* Motivere konfirmantledere til å involvere konfirmanter i forberedelse og gjennomføring av gudstjenesten.
* Bevisstgjøre konfirmantledere om hvilke deler av gudstjenesten som egner seg for konfirmanter å delta i forberedelse og gjennomføring av.
* Gi ideer til hvordan konfirmanter kan involveres i arbeid med tekster og preken, salmevalg, gudstjenestens bønner og de praktiske sidene ved tilrettelegging og gjennomføring av gudstjenesten.

**INNHOLD / BAKGRUNNSSTOFF**

Gudstjenesteforberedelse er verkstedarbeid. Det er spesielle verktøy som skal benyttes, og mange avgjørelser som skal tas med hensyn til bibeltekster og tema, salmer, bønner, liturgiske ledd og eventuelle innslag som drama, dans o.l.

Gudstjenesteordningen for Den norske kirke legger opp til at flere enn presten og kirkemusikeren skal involveres både i forberedelse, gjennomføring og evaluering av gudstjenestene.
Gjennom konfirmasjonstiden blir konfirmantene godt kjent med hovedverktøyene: bibel og salmebok. Det er naturlig å la dem få bruke disse verktøyene også til arbeid med gudstjenester.

Et gudstjenesteverksted kan omfatte å legge opp hele eller deler av en gudstjeneste sammen. Det er svært få steder man vil ha ressurser til å involvere konfirmanter i opplegget for en hel gudstjeneste.
Til samtalegudstjenesten og andre gudstjenester hvor konfirmantene har et hovedansvar, kan det være aktuelt å involvere dem mer enn i andre gudstjenester hvor de kan ha mer begrensede oppgaver.

**METODIKK**Velg ut hvilke deler av gudstjenesten konfirmantene skal være med på å utforme, og gi dem god veiledning i hele prosessen. De trenger å ledes på sporet når de skal bevege seg i et så ukjent landskap som gudstjeneste, liturgi, salmebok og bønnebok er for de fleste av dem.

Gjennom hele konfirmasjonstiden bør konfirmantene involveres med bestemte oppgaver, både når det gjelder forberedelse og gjennomføring av gudstjenester. Mange menigheter har en plan for dette gjennom konfirmasjonstiden, hvor konfirmantene medvirker gruppevis som medliturger. Det kan være aktuelt å involvere dem i ett eller flere av disse verkstedene: tekst- og prekenverksted, salmeverksted, bønneverksted og praktisk verksted.

**Innledning til alle typer verksted**

Gi konfirmantene informasjon om hva slags gudstjeneste de skal være med på. Si noe om kirkeårsdag og -tid. Les gudstjenestens bibeltekster, og snakk sammen om hva de handler om. Bruk gjerne litt tid, slik at konfirmantene kan få anledning til å stille spørsmål. Spør dem hva de synes er fint i tekstene, og hva de synes er vanskelig å forstå.

**Tekst- og prekenverksted**Dette verkstedet bør ledes av den som skal holde prekenen i gudstjenesten.

Velg om dere vil gå gjennom alle gudstjenestens bibeltekster eller bare prekenteksten.

I verkstedet kan de konfirmantene som ønsker det, få anledning til å lese tekstene høyt. Gjør det gjerne ved lesepulten i kirkerommet, som en øvelse til å være tekstlesere. De andre konfirmantene kan sitte forskjellige stedet i rommet, og uttale seg om tempo, betoning og stemmestyrke i lesningen etc. Snakk også sammen om innholdet i tekstene, og hvilken sammenheng det er mellom dem.

Etter at prekenteksten er lest, og konfirmantene har fått anledning til å si litt om den, bør man gå dypere inn i teksten ved å stille spørsmål som disse:

* Hvilke personer møter vi i denne teksten? Er noen viktigere enn de andre? Hvem og hvorfor?
* Hvilke meninger eller holdninger uttrykker personene?
* Kjenner dere til noen av dem fra andre bibelfortellinger?
* Hva synes dere er det aller viktigste som står i bibelteksten?
* Forsøk å sette en overskrift til teksten.
* Er det noe i teksten som er viktig for dere som er unge?
* Er det noe i teksten som utfordrer oss som lever i dag?
* Hva synes dere den som preker, skal legge mest vekt på ut fra denne teksten?

Prekenverkstedet kan gi predikanten god hjelp til å utforme sin preken. Tenk også etter hvordan konfirmantene kan involveres direkte i den. Var det noe de sa som de kan gjenta under prekenen i gudstjenesten? Eventuelt kan predikanten skrive ned noen av utsagnene fra konfirmantene. Disse kan fordeles blant konfirmantene og leses opp av dem underveis i prekenen.

I prekenverkstedet kan det også forberedes et drama eller rollespill ut fra hele eller deler av teksten.

Noen konfirmanter kan eventuelt utfordres til å uttrykke sin opplevelse av teksten ved å tegne, male, modellere eller lignende.

**Salmeverksted**Velg salmer ut fra bibeltekster, tema og kirkeårsdag og -tid. Gjør det tydelig for konfirmantene hvilke typer salmer som skal velges i gudstjenesteverkstedet. De kan inviteres til å velge noen, eller flere av dem som er nevnt nedenfor. Siden konfirmantenes salmekunnskap er veldig forskjellig, er det viktig å legge opp til en arbeidsmåte hvor også de som har liten eller ingen kjennskap til salmer, kjenner seg inkludert. Dette kan man gjøre ved på forhånd å velge 2–4 salmer til hvert av de salmeleddene i liturgien de er bedt om å arbeide med – for eksempel 2–4 inngangssalmer eller 2–4 salmer etter prekenen og trosbekjennelsen.

\* **Inngangssalme**
En lovsang eller en salme som svarer til kirkeårstiden eller gudstjenestens særpreg. Dette bør være en salme som ikke er ukjent for menigheten.

\***Bibelsk salme eller en annen salme mellom de to første tekstlesningene**
En bibelsk salme som svarer til tiden eller dagen i kirkeåret, eller en annen salme som fungerer som bro mellom tekstlesningene.

\***Halleluja eller salme før og/eller etter lesningene av evangeliet**
Dersom det benyttes salme i stedet for hallelujaomkved, kan det være en kort bønnesalme eller en salme som leder tematisk inn til prekenen.

\***Salme etter prekenen og trosbekjennelsen**
En salme som kan fungere som menighetens respons på tekstlesningene og prekenen.

\***Salme under forberedelse av nattverdmåltidet**
En salme som innstiller menigheten til måltidet. Både søndagens tekster, tema og dag i kirkeåret kan spille inn ved valg av salmen.

\***Salmer under nattverdsmåltidet**
Lovsanger eller mer meditative sanger, valgt ut fra gudstjenestens tema og særpreg eller tid i kirkeåret. Fellessang kan kombineres med korsang, instrumentalmusikk og stillhet.

\***Sendelsessalme**
En salme som kan ha takke- og lovprisningsmotiv, gjerne en som sier noe om tjenesten vi sendes ut til i verden.

Etter at salmene er valgt, bruk god tid til å øve på salmene. Utfordre konfirmantene som har valgt salmene, til å være med som forsangere i gudstjenesten – gjerne samme med andre forsangere som er vant med å synge i gudstjenester.  **Bønneverksted**Konfirmantene kan utfordres til å være med på å velge og/eller utforme disse bønnene i gudstjenesten:
**\* Samlingsbønn**
Velg en av gudstjenesteordningens samlingsbønner, utform en selv, eller se om det finnes en i salmebokens bønnebok som kan passe.

\* **Syndsbekjennelse**
Velg en av gudstjenesteordningens syndsbekjennelser, utform en selv, eller se om det finnes en i salmebokens bønnebok som passer (se spesielt avsnittet «Omvendelse og tilgivelse», side 1161).

\* **Forbønn for kirken og verden**
Dette er den mest omfattende bønnen i gudstjenesten.
Gudstjenesteboken anbefaler at en lokalt utarbeidet forbønn utarbeides etter følgende temaområder:
1. Jordens folk og nasjoner
2. Vårt eget land og folk
3. Den verdensvide kirke og kirken i vårt eget land
4. Vår egen menighet, våre familier og stedet hvor vi bor
5. Aktuelle hendelser

Gudstjenesteboken gir en nærmere beskrivelse av disse temaområdene (side 2.45). I tillegg finnes det flere modeller for lokalt tilrettelagte forbønner som også kan benyttes på bønneverksted med konfirmanter. Se blant annet forbønnsmodell 2 (lystenning, side 2.50), forbønnsmodell 4 (fire himmelretninger, side 2.51) og forbønnsmodell 5 (bønnevandring).

Begynn gjerne bønneverkstedet med en åpen samtale om bønn. Hva synes konfirmantene det er viktig å be om? Hvem vil de gjerne be for? Snakk videre om noe som skjer i verden, i Norge og i lokalsamfunnet akkurat nå. Er det noe av dette de vil ha med i gudstjenestens forbønn?

Etter hvert som utformingen av bønnen begynner, kan det være aktuelt å benytte formuleringer fra bønner i salmebokens bønnebok. Se på innholdsfortegnelsen, side 1133, og slå opp på de temaer som kan være aktuelle.

Forbønnen trenger ganske sikkert å skrives ferdig i etterkant av verkstedet. Deretter kan de forskjellige avsnittene fordeles mellom konfirmantene. Samtidig med at et bønneavsnitt leses, kan en annen konfirmant ha som oppgave å tenne et lys på lysgloben eller på et lysbord fremme i kirken.

Bruk god tid til å øve på fremføringen av bønnene, slik at konfirmantene er trygge på når de skal gå frem, hvor de skal stå, og hvordan teksten skal leses med hensyn til både tempo, betoning og stemmestyrke.

**Praktisk verksted**I dette verkstedet inviteres konfirmanter til å ta ansvar for de estetiske og praktiske sider ved gudstjenesten. La gjerne en erfaren kirketjener eller kirkeverter delta som ledere av verkstedet.

Innled verkstedet med å fortelle litt om de praktiske forberedelsene til en gudstjeneste. La gjerne kirketjeneren fortelle hva hun/han pleier å gjøre.

Skriv de aktuelle oppgavene opp på en tavle eller flippover. Snakk sammen om dem og gi
konfirmantene anledning til å velge hva de vil være med på.

*Her er en oversikt over mulige oppgaver:*

* Lage gudstjenesteprogram
Det er gjerne presten eller en annen gudstjenesteleder som gjør ferdig programmet for gudstjenesten. Men konfirmanter kan bidra med oppsett og layout, dersom det er et program som skal kopieres opp til menigheten. Dersom man viser opplegget på skjerm, kan konfirmanter delta under forberedelsen og ta ansvar for visningen under gudstjenesten. Da bør de ha en som kjenner gudstjenestens liturgi godt, til å sitte sammen med dem og veilede i visningen fra ledd til ledd.
* Ha forskjellige kirketjenerfunksjoner

Dette kan være alt fra å gjøre i stand gudstjenesterommet til å ringe med klokkene.
Utsmykningen av kirkerommet varierer fra kirkeårstid til kirkeårstid, og ofte fra søndag til søndag. La konfirmantene få være med å velge hvilke blomster som skal settes på alteret, og hvordan gudstjenesterommet ellers skal utsmykkes med hensyn til lys og andre elementer. La dem få være kreative og bidra med utsmykning som understreker gudstjenestens tema, kirkeårstid og lignende.

* Være kirkevert
Dele ut salmebøker, eventuelt gudstjenesteprogram, hjelpe til rette dem som særlig trenger det, etc.
* Delta i inngangsprosesjonen
Bære kors, nattverdelementene eller annet som skal settes på alteret.
* Medvirke under dåpshandlingen

Helle vann i døpefonten, tenne dåpslys, etc.

* Delta i evangelieprosesjon
Medvirke som korsbærer, lysbærere (2) og bærer av Tekstboken.
* Samle inn takkoffer
Gå langs benkene og sende offerposene fra person til person.
Bære offeret frem til alteret.
* Bære frem brød og vin
Dette foregår under forberedelse av nattverden, samtidig som det synges en salme. På forhånd er brød og vin plassert på et lite bord nede i kirken. Det bæres frem til alteret og overrekkes til presten, som tar imot og legger brød på disken (et fat) og heller vin i kalken (en mugge).

Når oppgavene er fordelt, må det brukes god tid på å gjennomgå dem med konfirmantene og øve i kirkerommet i god tid før gudstjenesten begynner. Dette er viktig både for å gi konfirmantene nødvendig trygghet og gi alle i menigheten en god gudstjenesteopplevelse.

**Evaluering/oppfølging av alle typer verksted**I etterkant av gudstjenesten er det tid for evaluering. Dette kan skje like etter gudstjenesten, eller på neste konfirmantsamling. Men det bør uansett ikke gå lang tid før konfirmantene gis anledning til å samtale om hvordan de opplevde sin medvirkning. Spørsmål som dette kan være aktuelle å stille:

* Hvordan opplevde du din oppgave i gudstjenesten?
Er du fornøyd? Var det noe du ville ha gjort annerledes?
* Hva synes du om forberedelsen/øvelsen før gudstjenesten?
* Kunne du tenke deg å ha samme oppgave på flere gudstjenester, eller er det noe annet du kan tenke deg å gjøre neste gang – i så fall, hva?
* Hvordan opplevde du gudstjenesten?

Hva var det fineste? Hva synes du var mindre bra?

* Har du noen gode råd når det gjelder menighetens gudstjenester?
Hvis du fikk bestemme – hva ville du ha forandret på?

Evaluering og oppfølging henger sammen. Noter innspillene fra konfirmantene, og samtal om hvordan de kan følges opp.